**Lp Jürgen Ligi**

Rahandusministeerium

Suur-Ameerika 1, 10122 Tallinn

e-post: [info@rahandusministeerium.ee](mailto:info@rahandusministeerium.ee)

17. detsember 2024

**Selgitustaotlus krediidiinkassode ja -ostjate seaduse rakendamise osas**

1. Pöördume Teie poole selgitustaotlusega krediidiinkassode ja -ostjate seaduse (edaspidi **KIOS**) rakendamise osas. Svea Inkasso OÜ hinnangul ei ole KIOSi ega selle seletuskirja kohaselt kahjuks üheselt mõistetav milliste nõuete haldamisega tegevusluba mitte omavad inkassoettevõtted alates 01.01.2025 tegeleda tohivad.
2. KIOS § 2 lõige 4 punkti 3 kohaselt ei kohaldata KIOS-t krediidilepingu või sellest tuleneva nõude omandamisele või krediidihaldustegevusele, kui krediidilepingu on sõlminud isik, kes ei ole krediidiasutus, ja krediidisaaja on muu isik kui tarbija. Kas saame antud punktist õigesti aru, et KIOS-t ei kohaldada krediidilepingutele, mis on sõlmitud krediidiandja ja juriidilisest isikust krediidisaaja vahel; kuid samas kohaldatakse krediidilepingutele, mis on sõlmitud krediidiasutuse ja juriidilisest isikust krediidisaaja vahel.
3. Palume lisaks selgitust, kas mõistame korrektselt, et KIOS-t ei kohaldata krediidihaldustegevusele, mis on seotud viivituses olevate krediidilepingutega, mis on sõlmitud kahe juriidilise isiku vahel, kellest kumbki ei ole krediidiasutus, samas aga kui üheks krediidilepingu pooleks on tarbija VÕS § 1 lõige 5 mõistes, siis tuleb vaatamata sellele, kes on tarbijale krediidi väljastanud (eraisik, juriidiline isik (sh ei ole vahet, kas tegemist on krediidiasutuse, krediidiandja või sellise juriidilise isikuga, kelle peamiseks majandus- ja kutsetegevuseks ei ole krediidi väljastamine) rakendada seaduses kehtestatud piiranguid. Kas Teie hinnangul kohaldub KIOS ka krediidihaldustegevusele seoses krediidilepingutega, mille on sõlminud teise lepinguriigi riigiasutus Eestis resideeruva eraisikuga?
4. Palume ka infot, kuidas Teie hinnangul tuleb alates 01.01.2025 turul tegutsevatel tegevusloata inkassoettevõtetel käituda olukorras, kus enne nimetatud kuupäeva sõlmitud võla tasumise kokkulepete alusel laekuvad tarbijatelt maksed. Kuna KIOSi kohaselt ei tohi ilma tegevusloata inkassoettevõte tegeleda krediidihaldustegevusega, sh krediidisaajalt maksete kogumisega, siis kas alates 01.01.2025 on inkassoettevõttel kohustus laekuvad summad maksjale tagastada või on lubatud teatud tingimustel neid siiski koguda ja algsele võlausaldajale edastada.
5. Käesoleva hetke seisuga ehk vähem kui kolm nädalat enne tegevusloa kohustuse jõustumist, on Finantsinspektsioon väljastanud tegevusloa vaid ühele krediidiinkassole ning ka Rahandusministeerium ise on pöördunud 27.11.2024 Riigikogu poole ettepanekuga KIOSi muutmiseks ning tegevusloa kohustamise nõude tähtaja pikendamiseks 6 kuu võrra, et mitte kahjustada tarbijatest võlgnike huve. Eelnev ilmestab hästi seda, et seaduse rakendamiseks on jäetud ebamõistlikult lühike aeg. Kuivõrd perspektiivikaks peate võimalust, et KIOS-i §-i 94 Rahandusministeeriumi 27.11.2024 kirjas nr 1.1-10.1/4533-30 toodud kujul muudetakse?
6. Küsimuste tekkimisel palun võtke ühendust Svea Inkasso OÜ juhatuse liikme Eric Puulmanniga telefonil +372 515 1173 või e-posti teel [eric.puulmann@svea.ee](mailto:eric.puulmann@svea.ee).

Lugupidamisega

*/allkirjastatud digitaalselt/*

Eric Puulmann

Svea Inkasso OÜ juhatuse liige